পরপর সেতুভঙ্গের ধাক্কা খেয়ে রাজ্য সরকার কখনও আঙুল তুলছে রেল বা বন্দরের মতো কেন্দ্রীয় দফতর, কখনও পুরনো আমলের দিকে। স্বয়ং মুখ্যমন্ত্রী বলছেন, সেতু সংস্কারের কাজ করতে গিয়ে পুরনো নথি খুঁজে পাওয়া যায়নি। এমন কথায় বিস্মিত বিগত জমানার পূর্তমন্ত্রী ক্ষিতি গোস্বামী! তিনি বলছেন, ‘‘সরকার থেকে বিদায়ের সময়ে পুরনো কাগজ বা যন্ত্রপাতি— কোনও কিছুই তো আমরা বাড়ি নিয়ে চলে আসিনি! রাজনৈতিক ভাবে প্রতিকূল পরিস্থিতির মধ্যেও এই সরকার পড়েনি। তা হলে তাদের কাজ করতে বাধা দিল কে!’’